এখনই চিড়িয়াখানার জমি বাণিজ্যিকভাবে ব্যবহার নয়, টেন্ডারে স্থগিতাদেশ

কলকাতা: চিড়িয়াখানার জমিকে বাণিজ্যিক কাজের জন্য টেন্ডার ডাকার ক্ষেত্রে অন্তর্বর্তী স্থগিতাদেশ হাইকোর্টের। বিচারপতি সুজয় পাল ও বিচারপতি স্মিতা দাস দে- র ডিভিশন বেঞ্চের নির্দেশ, ২৩ জুলাই যে নোটিস বের করা হয়েছে, সেই অনুযায়ী আদালতের পরবর্তী নির্দেশ না দেওয়া পর্যন্ত টেন্ডার সংক্রান্ত কোনও পদক্ষেপ করা যাবে না।

সূত্রের খবর, রাস্তার যে পাশে মূল আলিপুর চিড়িয়াখানার পার্শ্ববর্তী এলাকা রয়েছে। তার অপরদিকে চিড়িয়াখানার একটি অ্যকোয়ারিয়াম, অডিটোরিয়াম, একটি পশু হাসপাতাল, নার্সারি ও স্টাফ কোয়ার্টার রয়েছে। সূত্রের খবর, ওই জমি বাণিজ্যিক কাজে ব্যবহার করতে দিয়েছে রাজ্য। তবে সেই জমিকে কেন্দ্র করে জল গড়াল আদালত পর্যন্ত।

আরও পড়ুন: মঞ্চ খোলার প্রতিবাদে মেয়ো রোডে মুখ্যমন্ত্রী

আলিপুর চিড়িয়াখানার জমি রাজ্য বেআইনিভাবে বেচে দিতে চাইছে, এই অভিযোগ প্রথমে তুলেছিলেন রাজ্য বিধানসভার বিরোধী দলনেতা শুভেন্দু অধিকারী। গত জানুয়ারি মাসে রবীন্দ্র সদন থেকে চিড়িয়াখানা পর্যন্ত প্রতিবাদ মিছিলও করেছিল বিজেপি। শুভেন্দু অভিযোগ করেছিলেন, ৫০ কাঠা জমি ১ হাজার কোটি টাকায় বিক্রি করার চেষ্টা চলছে। এর মধ্যেই এই বিষয়টি নিয়েই হাইকোর্টে দায়ের হয়েছিল জনস্বার্থ মামলা।